《水龙吟 代洋尾李氏寿柯竹圃》
元代·洪希文

降庭佳气葱葱，辉联南极光如昼。门弧纪瑞，华筵开宴，兜离仙奏。

梨枣功深，汞铅诀秘，内丹初就。咽壶中日月，放怀诗酒，这安乐、窝中叟。

梦语喧传万口。况鸡林、有人亲售。当家句律，早传骥子，孙枝又秀。

自愧长文，远离车膝，几时回首。料得今朝欢笑，大家拜舞，外翁千寿。

作者简介：元（公元一二八二年至一三六六年）字汝质，号去华山人，莆田人，洪岩虎之子。生于元世祖至元十九年，卒于惠宗至正二十六年，年八十五岁。尝官训导。希文的诗风，清遒激壮，有续轩渠集十卷，《四库总目》行于世。